### Beslutningstema

Der skal træffes beslutning om bevilling af den ansøgte kommunegaranti på 2,879 mio. kr. til omklædningsrum, toiletter, mødelokaler m.v. til Klosterhallen.

### Historik

Tønder Kommune har ultimo 2023 i alt ydet garantier for 3,102 mio. kr. til Idrætsfaciliteter. Det vedrører ét lån som Klosterhallen har optaget i 2021 til udskiftning af klimaskærm.

### Sagsfremstilling

Klosterhallen søger om kommunegaranti på i alt 2,879 mio. kr. til etablering af omklædningsrum, toiletter, handicaptoiletter og mødelokaler i forbindelse med en tilbygning i forlængelse af [adresse] bruse- og omklædningsfaciliteter.

Projektets samlede anlægssum er på 9,980 mio. kr. Tilbygningen skal afløse 9 hytter, som er stærkt angrebet af råd og svamp. Disse hytter har 54 sengepladser i alt.

I forbindelse med udskiftning af klimaskærmen på hallerne, som Kommunalbestyrelsen gav kommunegaranti til i 2019, blev det besluttet, at hytterne var i så dårlig forfatning i øvrigt, at de ikke skulle have ny klimaskærm. Vurderingen i 2017 var, at hytterne havde en restlevetid på få år.

Det resterende beløb på 7,101 mio. kr. til projektet til overnatningsfaciliteter forventes finansieret ved optagelse af almindeligt realkreditlån. Den samlede finansiering af projektet er endnu ikke endelig på plads. Kommunegarantien gives til låntagning til det skitserede formål under forudsætning af, at den idrætslige del af projektet gennemføres i sin helhed.

I "Administrationspraksis for lån med kommunegaranti", som Kommunalbestyrelsen har vedtaget 17. juni 2019, fremgår, at der kan gives garanti på op til 80 % af det søgte beløb. De resterende 20 % skal ansøger selv stille med i form af egenfinansiering eller ikke-gældspådragende finansiering. Dette indebærer, at den kommunegaranti, som kan stilles, er 80 % af 2,879 mio. kr. svarende til 2,303 mio. kr.

I henhold til lånebekendtgørelsen skal der deponeres/alternativt modrammes i lånerammen, et beløb svarende til garantien. Deponeringen frigives over 25 år.

### Lovgrundlag

Bekendtgørelse nr. 1580 af 17. december 2013.

### Indstilling Fagchef for Økonomi og Løn indstiller,

|  |  |
| --- | --- |
| at | der ydes en kommunegaranti på 2,303 mio. kr. svarende til 80 % af det ansøgte under forudsætning af, at den idrætslige del af projektet gennemføres i sin helhed, |
| at | lånet følger løbetidsreglerne i lov om realkreditlån m.v. uden afdragsfrihed, |
| at | der i forbindelse med ydelse af garantien deponeres 2,303 mio. kr., og |
| at | indstillingen videresendes til Kommunalbestyrelsen. |

Beslutning fra Økonomiudvalget, 18. april 2024, pkt. 8:

Indstillingen anbefales.

### Beslutning

Indstillingen godkendt.